Leïla Slimani
Leïla Slimani er en marokkansk-fransk forfatter, der fik sit store gennembrud med romanen Chanson Douce i 2016 (dansk Vuggesang, 2019) – en thriller om klassesammenstød i Paris' højere borgerskab. Den blev belønnet med Prix Goncourt i 2016. Hendes efterfølgende værker trækker på hendes opvækst i Marokko og hendes families historie. I sine romaner, essays og sin offentlig optræden er Leïla Slimani stærkt optaget af at fremme kvinders rettigheder – ikke mindst de seksuelle.
Et hovedværk er Le pays des autres. La guerre, la guerre, la guerre (2020, dansk De andres land, 2022), første bind i en planlagt trilogi. Den centrale skikkelse er en fransk kvinde, der bosætter sig med sin marokkanske mand i hans hjemland i tiden inden Marokkos uafhængighed i 1956. Hendes fremmedhed over for landets kulturelle normer og hendes vanskelige forhold til ægtemanden er i fokus. Bind to i trilogien, Le pays des autres. Regardez-vous danser (2022, dansk titel Se os danse, 2023), følger ægteparrets skæbne i det nu uafhængige Marokko; deres konflikter, bl.a. den, der handler om grader af selvstændighed for kvinder, vedbliver at være central.
Leíla Slimanis optagethed af kvindernes forhold ses ogå i Sexe et mensonge: La vie sexuelle au Maroc (2017), der er baseret på interviews med kvinder, som Slimani foretog under en rejse i sit fødeland i 2015.